Virallinen lehti nro C 085 , 17/03/1997 s. 0188



B4-0154/97 Päätöslauselma ansaraudoista Euroopan parlamentti, joka - ottaa huomioon asetuksen ETY N:o 3254/91 ansarautojen käytön yhteisössä sekä yhteisöön tapahtuvan, turkisten ja sellaisten maiden alkuperää olevien tietyistä villieläimistä valmistettujen tuotteiden tuonnin kieltämisestä, joissa käytetään pyynnissä ansarautoja tai kansainvälisten, kivutonta ansastusta koskevien standardien vastaisia menetelmiä ((EYVL L 308, 9.11.1991, s. 1)), - ottaa huomioon asetuksen ETY N:o 1771/94, jossa säädetään yhteisöön tapahtuvan, turkisten ja tietyistä villieläimistä valmistettujen tuotteiden tuonnista ((EYVL L 184, 20.7.1994, s. 3)), A. ottaa huomioon, että asetuksen ETY N:o 3254/91 3 artiklan 1 kohdassa säädetään, että yhteisöön tapahtuva, turkisten ja kyseisen asetuksen liitteessä I mainituista eläimistä valmistettujen tuotteiden tuonti on kiellettävä 1. tammikuuta 1995 lukien ellei pyynnissä ole noudatettu kansainvälisesti sovittuja, kivutonta ansastusta koskevia standardeja ja että asetuksessa EY N:o 1771/94 tätä päivämäärää on siirretty 1. tammikuuta 1996 asti, B. katsoo, että komissio ei ole onnistunut esittämään täytäntöönpanoa koskevia toimenpiteitä, joista säädetään asetuksen ETY N:o 3254/91 3 artiklan 1 kohdassa, C. ottaa huomioon, että Euroopan parlamentti on monessa eri yhteydessä esittänyt - etenkin 10. syyskuuta 1990 antamassaan lausunnossa ehdotuksesta neuvoston asetukseksi tiettyjen turkisten tuonnista (KOM(89)0198 - C3- 0082/89) ((EYVL C 260, 15.10.1990, s. 18)), 14. joulukuuta 1995 antamassaan ansarautoja koskevassa päätöslauselmassa ((EYVL C 17, 22.1.1996, s. 167)) (jota edelsi komission jäsenen Bjerregaardin julkilausuma) sekä 19. kesäkuuta 1996 antamassaan lausunnossa ehdotuksesta neuvoston asetukseksi, jolla muutetaan neuvoston asetusta ETY N:o 3254/91 ansarautojen käytön yhteisössä sekä yhteisöön tapahtuvan, turkisten ja sellaisten maiden alkuperää olevien tietyistä villieläimistä valmistettujen tuotteiden tuonnin kieltämisestä, joissa käytetään pyynnissä ansarautoja tai kansainvälisten, kivutonta ansastusta koskevien standardien vastaisia menetelmiä (KOM(95)0737 - C4-0105/96 - 95/0357(SYN)) ((EYVL C 198, 8.7.1996, s. 101)) - että ansarautojen käyttöä, joka on julma tapa pyytää eläimiä, ei voida hyväksyä ja että tästä syystä on kiellettävä ansaraudoilla pyydettyjen eläinten turkisten tuonti, kuten asetuksen EY N:o 1771/94 1 artiklassa on säädetty; D. ottaa huomioon, että komissio sai neuvostolta valtuudet neuvotella kivutonta ansapyyntiä koskevista standardeista Yhdysvaltojen, Kanadan ja Venäjän tasavallan kanssa, E. ottaa huomioon, että komissio parafoi tästä laaditun sopimuksen Kanadan kanssa 6. joulukuuta 1996 ja Venäjän kanssa 17. joulukuuta 1996, F. ottaa huomioon, että ympäristöasioita käsittelevä neuvosto päätti 9. joulukuuta 1996, että kyseisten neuvottelujen tulokset eivät olleet tyydyttäviä, ja katsoi, että ansaraudoilla pyydettyjen eläinten turkisten tuonti olisi kiellettävä, ellei tyydyttävämpiä sopimuksia saataisi aikaan maaliskuuhun 1997 mennessä, G. ottaa huomioon, että komissio päätti 18. joulukuuta 1996 suositella neuvostolle sopimusten hyväksymistä ja jätti niin ollen edellä mainitun ympäristöasioita käsittelevän neuvoston päätöksen huomiotta; 1. Katsoo, että Yhdysvaltojen, Kanadan ja Venäjän kanssa käytyjen, kansainvälisesti hyväksyttyihin kivutonta ansapyyntiä koskeviin standardeihin liittyvien neuvottelujen tulokset ovat ristiriidassa ympäristöasioita käsittelevän neuvoston valtuuksien ja Euroopan parlamentin lausunnon kanssa; 2. Vastustaa komission päätöstä kannattaa neuvottelujen tuloksia sekä välittää tulokset neuvostolle; 3. Toistaa kantansa, jonka mukaan ansaraudoilla pyydettyjen eläinten turkisten tuonti on ollut kiellettyä 1. tammikuuta 1996 alkaen ja se olisi pantava toimeen mahdollisimman pian ja viimeistään 31. maaliskuuta 1997 mennessä ympäristöasioita käsittelevän neuvoston 9. joulukuuta 1996 tekemän päätöksen mukaisesti; 4. Pyytää komissiota toteuttamaan tarvittavat toimenpiteet edellä mainitun neuvoston päätöksen täytäntöön panemiseksi; 5. Vastustaa komission kantaa, jonka mukaan kaupankäynti on etusijalla eläinten hyvinvointiin nähden; 6. Pitää valitettavana sitä, että komissio ei ole ottanut huomioon neuvoston 9. joulukuuta 1996 tekemää päätöstä eikä parlamentin lausuntoa ansaraudoista; 7. Ilmaisee tyytymättömyytensä siitä, että komissio on pyytänyt yleisiä asioita käsittelevää neuvostoa sisällyttämään tämän ongelman 24. helmikuuta 1997 pidettävän kokouksensa esityslistalle, koska tämä osoittaa ympäristöasioita käsittelevän neuvoston toimivaltaan kohdistuvaa ylenkatsetta; 8. Kehottaa yleisiä asioita käsittelevää neuvostoa ottamaan huomioon ympäristöasioita käsittelevän neuvoston edellä mainitun päätöksen; 9. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille ja parlamenteille.